‘EARTH’ลุยธุรกิจโรงไฟฟ้าร่วมทุนจบสิ้นปี
EARTH ตั้งบริษัทย่อยลุยลงทุนโรงไฟฟ้าในไทยอาเซียน เป้าพลังงานครบวงจร หนุนรายได้มั่นคง
11 มิ.ย. 2556

EARTH ตั้งบริษัทย่อยลุยลงทุนโรงไฟฟ้าในไทยอาเซียน เป้าพลังงานครบวงจร หนุนรายได้มั่นคง
นายขจรพงศ์ คำดี กรรมการผู้จัดการ บริษัท เอ็นเนอร์ยี่ เอิร์ธ (EARTH) เปิดเผยว่า บริษัทเตรียมจัดตั้งบริษัทย่อยภายในเดือน มิ.ย.นี้ คือ บริษัท เอิร์ธ พาวเวอร์ แพลนท์ส ทุนจดทะเบียน 10 ล้านบาท มูลค่าที่ตราไว้หุ้นละ 1 บาท โดย EARTH ถือหุ้น 99.99% เพื่อดำเนินธุรกิจโรงไฟฟ้า ใช้เงินทุนหมุนเวียนของบริษัท
นายขจรพงศ์ กล่าวว่า การลงทุนธุรกิจโรงไฟฟ้าเป็นการสร้างความมั่นคงทางรายได้ให้กับบริษัท และการทำตามพันธกิจหนึ่ง จากทั้งหมด 5 พันธกิจ ที่เริ่มทยอยดำเนินการตั้งแต่ปีที่ผ่านมา 
“บริษัทต้องการทำธุรกิจครบวงจรตั้งแต่ต้นน้ำถึงปลายน้ำ เริ่มจากการมีเหมืองถ่านหิน ไปจนถึงการเป็นผู้ผลิตไฟฟ้าขาย ซึ่งเป็นการสนับสนุนการขายถ่านหินด้วย รายได้จากโรงไฟฟ้าจะเริ่มรับรู้ตั้งแต่ปลายปี 2557 เป็นต้นไป ปีนี้บริษัทยังคงเป้ายอดขาย 8 ล้านตัน หรือเป็นตัวเงิน 1.4 หมื่นล้านบาท” ผู้บริหาร กล่าว 
นายขจรพงศ์ กล่าวว่า การตั้งบริษัทย่อยเพื่อลงทุนธุรกิจโรงไฟฟ้า มีแผนลงทุนทั้งในประเทศไทยและประเทศอินโดนีเซีย ซึ่งเป็นที่ตั้งเหมืองถ่านหิน ขณะนี้ตั้งทีมศึกษาโครงการที่จะเข้าลงทุนแล้ว ทั้งการร่วมทุนและการลงทุนเอง 
แหล่งข่าวจากที่ปรึกษาการลงทุน กล่าวว่า เบื้องต้นเอิร์ธ พาวเวอร์ฯ จะลงทุนโรงไฟฟ้าในประเทศไทยก่อน ในลักษณะการร่วมทุนบริษัทที่ดำเนินธุรกิจโรงไฟฟ้าอยู่แล้ว เพื่อเข้าไปขยายธุรกิจเดิม วิธีนี้ทำได้เร็วกว่าการลงทุนขอใบอนุญาตเอง คาดการเจรจาร่วมทุนแล้วเสร็จปลายปีนี้ หลังจากนั้น 12 ปี จึงเริ่มมองการลงทุนโรงไฟฟ้าในต่างประเทศ
“บริษัทที่เอิร์ธจะเข้าร่วมทุนด้วย เป็นธุรกิจโรงไฟฟ้าขนาดกลาง มีสัญญาซื้อขายไฟฟ้าให้กับทางการไม่น้อยกว่า 20 ปี หลังจากร่วมทุนแล้ว จะเข้าไปขยายลงทุนใหม่ ขนาดกำลังไฟฟ้าไม่ต่ำกว่า 10 เมกะวัตต์ ซึ่งเป็นขนาดกำลังกลางๆ เหมาะกับการลงทุน” ที่ปรึกษาการลงทุน กล่าว
หุ้น EARTH ปิด 7.80 บาท เพิ่มขึ้น 0.20 บาท คิดเป็น 2.63%